फिरंगी स्टोरी: फिल्म की कहानी स्वतंत्रता से पहले साल 1921 के भारत की है। यह कम बजट की पीरियड फिल्म है जिसकी लव स्टोरी बेहद कमजोर और थकी हुई है और इसमें देशप्रेम का भी थोड़ा बहुत टच है।फिरंगी रिव्यू: एक बात साफ है। अपनी दूसरी फिल्म के जरिए कपिल शर्मा पूरी तरह से इस बात को साबित करने में लगे हैं कि वह अपने कॉमिडी टैलंट के बल पर फिल्मों में स्थापित होना नहीं चाहते हैं। हालांकि एक सफल कमीडियन के लिए यह एक साहसिक कदम कहा जाएगा कि वह दूसरी शैली में भी हाथ आजमाएं, लेकिन सवाल यह है कि क्या कपिल शर्मा के फैन्स इसके लिए तैयार हैं और क्या वह इस चीज को प्रभावकारी तरीके से कर सकते हैं? शायद नहीं, क्योंकि पूरी फिल्म में उनके चेहरे पर एक जैसा एक्सप्रेशन ही रहता है। कपिल शर्मा को भोला-भाला बनकर रोबॉट की तरह अपने से काफी कम उम्र की इशिता दत्ता के साथ रोमांस करते देखना (जो अपने अंदर की अमृता राव को बाहर लाने की कोशिश कर रही हैं, उन्हें करीब 3 घंटे तक बैठकर देखना) संभव नहीं है। दुर्भाग्यवश, फिल्म की इतनी लंबी अवधि ही इसकी एक मात्र कमी नहीं है। इस फिल्म का पूरा प्लॉट फिल्म लगान से उधार लिया हुआ लगता है। भुवन (आमिर खान) की तरह मंगा (कपिल शर्मा) को भी गांववालों के एक समूह का नेतृत्व करते हुए अंग्रेज अधिकारी मार्क डेनियल (एडवर्ड सोनेनब्लिक जो लगान के कैप्टन रसल की नकल है) को चैलेंज करता है। इसमें उसकी मदद करती है रहम दिल श्यामली (मोनिका गिल, लगान के कैप्टन रसल की बहन एलिजाबेथ की तरह) इशिता दत्ता फिल्म में सर्गी का किरदार निभाती हैं जो लगान की गौरी यानी ग्रेसी सिंह के किरदार से प्रभावित है। अंग्रेज अधिकारी मार्क आर्थिक लाभ के लिए जबरन सर्गी के गांव को खाली करवाना चाहता है। इस फिल्म के लगाने से प्रेरित होने की बात को अगर नजरअंदाज भी कर दें तब भी यह बेहद जरूरी हो जाता है कि एक पीरियड फिल्म एक ऐसे स्केल पर बनाया जाए जिसमें थोड़ी बहुत ही सही प्रामाणिकता हो। फिरंगी में ऐसा कुछ नहीं है। पूरी फिल्म में दिखाए गए सभी गांव एक जैसे ही दिखते हैं और पूरी फिल्म में आपको वही 15 लोग हर जगह घूमते-फिरते नजर आते हैं। फिल्म में किरदारों द्वारा पहने गए कपड़े और उनके बोलने का तरीका सही नहीं है। ब्रिटिश किरदार निभा रहे लोग अमेरिकन एक्सेंट में बात कर रहे हैं जबकि लंदन से वापस आई भारत की राजकुमारी (मोनिका गिल) के कपड़े और बात करने का तरीका अंग्रेजों की तुलना में कुछ ज्यादा ही अंग्रेज है। वह अपने भारतीय सहयोगियों के साथ अंग्रेजी में बात करती है जबकि ब्रिटिश सहयोगियों के साथ हिंदी में। दुष्ट भारतीय राजा (कुमुद मिश्रा) न तो फनी है और न ही डरावना।फिल्म के एकमात्र किरदार जो थोड़े बहुत तर्कसंगत लगते हैं और जिन्होंने अपने किरदार पर थोड़ी मेहनत की है, वह हैं एडवर्ड सोनेन्ब्लिक और अंजन श्रीवास्तव जो गांधी भक्त की भूमिका में हैं। वे फिल्म में कुछ जान डालने की कोशिश जरूर करते हैं। फिल्म फिरंगी कछुए की चाल से चलते हुए दर्शकों को क्लाइमैक्स तक लेकर जाती है। यह एक पारिवारिक फिल्म है जो न तो भड़कीली है और न ही डरावनी। यह पूरी तरह से बोरिंग है और इसमें इंटरटेनमेंट के नाम पर कुछ नहीं है।